text: Hosteanfald forårsager ulykke: Tre personer i livsfare 
  07 februar 2015 kl. 06.25
  Fem personer, herunder et toårigt barn, er kommet til skade efter en soloulykke ved Guderup på Als.
  Et voldsomt hosteanfald hos en mandlig bilist på Als fik fredag eftermiddag store konsekvenser for både ham selv og hans familie.
  Sammen med fem familiemedlemmer var den 44-årige mand på vej til familiefest, da han begyndte at hoste så kraftigt, at han mistede herredømmet over bilen.
  - Der er tale om et solouheld, hvor bilen kører gennem et autoværn og ud over en to meter høj skrænt. Her rammer de et murstenshus og lander med taget nedad ovenpå en trappeskakt, siger vagtchef Jan Stokholm fra Syd- og Sønderjyllands Politi.
  Ulykken skete omkring klokken 13 på Nordborgvej ved Guderup på Als.
  - Det er en familie bestående af fem voksne og et toårigt barn. Tre af de voksne er i kritisk tilstand, siger Jan Stokholm.
  Det drejer sig om den 44-årige fører af bilen, en anden mand, der ligeledes er 44, samt en kvinde på 52.
  - De to mænd befinder sig på sygehuset i Aabenraa, mens kvinden er i Odense, siger vagtchefen.
  Også det toårige barn og barnets 29-årige mor er kommet til skade, men de er ifølge Jan Stokholm begge uden for livsfare.
  Den sidste passager kom næsten ikke noget til.
  